**Ересек тобындағы ұйымдастырылған оқу қызметінің**

**технологиялық картасы**

**Білім беру саласы:** «Қатынас»

**Бөлімі:** Тіл дамыту

**Тақырыбы:** Тілдің дыбысталу мәдениеті. [Ң] дыбысы

**Мақсаты: [**Ң] дыбысын [Н] дыбысымен шатастырмай дұрыс айтуға жаттықтыру.

**Міндеттері: Білімділік:** Тыныс алу жаттығуын жасату арқылы сөйлеу барысында дұрыс тыныс алуға үйрету. **Дамытушылық:** Есту, ойлау, есте сақтау қабілеттерін жетілдіру.

**Тәрбиелік:** әдемілікке, ұқыптылыққа тәрбиелеу.

**Керекті құралдар:** әдемі тон киген баланың суреті, жеке қорапшадағы қызыл, көк түсті дөңгелектер

**Сөздік жұмысы:**  тон, тоңу, сүңгі, оңды, өңді.

**Қостілдік компонент:** тон-шуба, тоңу-мерзнуть, оңды-хороший, өңді-красивый, сүңгі-сосулька

|  |  |  |
| --- | --- | --- |
| **Іс-әрекет**  **кезеңдері** | **Тәрбиешінің әрекеті** | **Балалардың әрекеті** |
| **Мотивациялық-қозғаушылық** | **Шаттық шеңбері:**  **«Амансың ба, алтын күн!» 01-«Г»-№3**  **Кіріспе**  Тақтадағы тон киген баланың суретіне назар аудартады.  -Мен қазір сендерге өлең оқып беремін.  Сендер мұқият тыңдап, менің қандай дыбысқа екпін түсіріп айтатынымды (немесе созып айтатынымды) табыңдар:  Тоң-ң-ңдым деп тон кидім,  Тонымды оң-ң-ң кидім. | Бәрі бірге айтады.  Суретке назар аударады.  Өленді тыңдап, **[ң]** дыбысының созылып айтылғанын анықтайды. |
| **Ұйымдастыру–**  **іздестіру** | **Жаңа тақырып**  **Дыбысты анық айтып жаттығамыз.**  -**[ң**] дыбысын дұрыс айтып үйренейік: алдымен аузымызды ашамыз,тіліміздің арғы жағын таңдайымызға тигіземіз,енді дыбысты айтамыз: **[ң-ң-ң-ң]**  **-[ң]** дыбысы дауысты ма, әлде дауыссыз ба?...Неге дауыссыз дыбыс?...Оны қандай дөнгелекпен белгілейміз?...**[ң]** дыбысын айтқанда ауа мұрнымыздан шыға ма, әлде аузымыздан шыға ма?  Қолдарын мұрындарына тақатып айтқызып көру, бақылату.  **Артикуляциялық жаттығу [н] мен [ң]**  Тәрбиеші **[н]** дыбысы мен **[ң]** дыбысын анық айтып көрсетеді, екеуінің дыбысталуы ұқсас болғанмен мүлдем екі бөлек дыбыс екенін түсіндіреді:  **-[н]-**тіліміздің ұшы жоғарғы тісіміздің арғы жағына тиеді  **-[ң]-**тіліміздің арғы жағы таңдайымызға тиеді. | Айтылу тәртібін сақтап **[ң]**  дыбысын анық айтады.  **-[ң]** дыбысы дауыссыз дыбыс.  -Өйткені, **[ң]** дыбысын айтқанда тіліміз кедергі жасайды.  -Ауа мұрынымыздан шығады  Екі дыбысты тәрбиешімен бірге айтып салыстырады.  Екі дыбысты бірге, жеке қайталап айтады.  . |
|  | **Дидактикалық ойын: «Дыбысты ұста»**  Құрамында [ң] мен [н] дыбыстары бар сөздерді айтады. Егерде [ң] дыбысы естілсе,  бір рет, [н] дыбысы естілсе екі рет шапалақ-  тауды ұсынады  **Сергіту сәті:**  **Сөздік жұмысы:**  Тон-шуба, тоңу-мерзнуть,оңды-хороший,  өңді-красивый  **Суретпен жұмыс:**  -Алдымен суреттерді атап шығыңдар.  - [ң] дыбысы кездесетін сөздерді тауып, қарындашпен қоршап қойыңдар.  **Дидактикалық ойын: «Сөз ойла»**  **[Ң]** дыбысынан басталатын сөз тауып айтуды ұсынады.  **-[Ң**] дыбысынан басталатын сөздер бар ма екен?  Балалар таппаған соң, **[ң]** дыбысынан еш-  қандай сөздің басталмайтынын түсіндіреді.  **-[Ң]** дыбысы сөздің ортасында немесе соңында тұрады, мысалы: **таң, тоңдым**  **Тыныс алу жаттығуы:**  Шешіліп қап қолғабым,  Тоңып қалды қолдарым.  Саспаймын мен, білемін,  Жылынудйң жолдарын.  Ү-ү-ү-ү-ф  **Жаңылтпаштан жаңылма:**  Шұңғыл шұңқыр,  Шұңқыр шұңғыл.  Атты таң,  Болма таң. | [ң] дыбысын естігенде бір рет,[н] дыбысын естігенде екі рет шапалақ ұрады.  Нан қоқымын шашпаңдар,  Жерде жатса баспаңдар.  Теріп алып қастерлеп,  Торғайларға тастаңдар.  Бәрі бірге, жеке-жеке қайталайды.  **[ң]** дыбысы кездесетін сөздерді тауып, қарындашпен қоршайды  **[Ң]** дыбысынан басталатын сөз табуға тырысады.  **[Ң]** дыбысынан басталатын сөздер таппағанын айтады.  Өлең жолдарын бірге айтады, айтып болған соң, мұрынмен тыныс алып, ауызбен баяу дем шығару кезінде қолдарын үрлейді.  Жаңылтпашты бәрі бірге, жеке айтуға тырысты. |
| **Рефлексивті-түзетушілік** | **Қорытындылау:**  -Бүгін қандай дыбыспен таныстық?  -[Ң] дыбысы қандай дыбыс?  **«Жүректен жүрекке» шеңбері** «Жақсылыққа құмармыз» 01-«Ж»-№8 Жақсылыққа құмармыз,  Жақсы адам боп шығамыз.  Таза сәби жүректен,  Қабылдаңыз мың алғыс! | [Ң] дыбысымен таныстық  Дауыссыз дыбыс |

**Күтілетін нәтиже:**

**Білу керек:** [ң] дыбысы мен [н] дыбысының айырмашылығы, [ң]дыбысының артикуляцисын, сөзге дыбыстық талдау жасауды.

**Болу керек:** [ң]дыбысынан ешқандай сөздің басталмайтынын

**Істей білу керек:** [ң]дыбысы мен [н] дыбысы кездесетін сөздерді анық айтуды.

**Тәрбиеші: Жетписова Г.Т**